Krever erstatning etter at datteren tok livet sitt i fengsel: – Systemet sviktet oss og Jessica
Jessica Ann Stephens (31) tok livet sitt foran flere vitner i Bredtveit fengsel. Foreldrene mener varslene ikke ble tatt på alvor.  – Systemet sviktet oss og Jessica, sier Lori og Robert Stephens til VG.  Det var i mars at datteren deres, kanadiske Jessica Ann Stephens, tok livet sitt foran flere vitner i Bredtveit kvinnefengsel.  31-åringen ble tatt med 29,6 kilo cannabis på Gardermoen i mai 2022. I retten forklarte Stephens at hun trodde hun fraktet kunst mot betaling.  Nå har Jessicas foreldre fremmet et erstatningskrav til Norsk pasientskadeerstatning (NPE), for økonomiske utgifter som familien har hatt i forbindelse med dødsfallet.  Kravet er på litt over hundre tusen norske kroner, og skal dekke reiseutgifter, begravelse og advokatutgifter.  – Dette er en begynnelse, og senere vil det fremmes erstatningskrav for tap av forsørger på vegne av Jessicas datter, sier advokatfullmektig Sofie Blichfeldt Grøndahl i Elden Advokatfirma til VG. De vurderer også et mulig oppreisningskrav for menneskerettsbrudd. – Kunne vært forhindret Bakgrunnen for kravet er at Jessicas foreldre mener datteren ikke mottok nok eller forsvarlig helsehjelp i fengselet.  – Dette er en tragisk hendelse som kunne ha vært forhindret, sier moren.  På besøk i fengselet fant familien haugevis med dagboknotater, hvor Jessica ga uttrykk for sin stadig dårligere mentale helse, og det hun mente var mangel på helsehjelp. Lori Stephens sier det fortsatt er tungt å lese datterens tanker.  – Jessica gjorde en dårlig vurdering og endte opp i et fengsel i et fremmed land, men er det slik du behandler en velutdannet mor med alvorlig psykisk lidelse?  Fikk 20 samtaler på 30 uker  I løpet av to behandlingsløp ved fengselspsykiatrisk poliklinikk på til sammen 30 uker, hadde Jessica totalt 20 samtaler med en behandler.  Journalnotater fra fengselet, fengselets helsetjeneste og spesialhelsetjenesten viser at Jessica slet med stadig mer alvorlige tvangstanker og tvangshandlinger. Hun hadde også hyppige panikkanfall, og var utagerende mot fengselsbetjentene.  Få dager før selvdrapet ble hun også satt på medisiner som har opplistet selvmordstanker som en mulig bivirkning. – Det var mange faresignaler, som har alle vært godt dokumentert, men som ingen tok på alvor, hevder foreldrene. Flere varsler I lengre tid, men også dagene før hun tok sitt eget liv, uttrykte flere andre innsatte bekymring for hennes helsetilstand og selvmordsrisiko, ifølge erstatningskravet.  Mindre enn 24 timer før selvdrapet varslet også ansatte i fengselet spesialisthelsetjenesten, uten at Jessica ble tilsett av helsepersonell i etterkant, og uten at det ble iverksatt noen akutte tiltak.  – Nødvendig livreddende helsehjelp ble ikke prioritert, og utfallet ble brutalt. En jente på fire år har mistet sin mor, sier Grøndahl.  Konstituert fengselsleder for Bredtveit fengsel, Levi Tyriberget, sier til VG at de ikke har noen kommentar til erstatningskravet som er sendt til NPE, eller foreldrenes uttalelser. På spørsmål knyttet til Jessicas helseoppfølging, svarer han at de ikke kan kommentere forholdene rundt den innsatte grunnet taushetsplikten. VG har tidligere spurt fengselet om det ble kartlagt selvmordsrisiko på Jessica, samt stilt spørsmål til Bydel Bjerke, som har ansvar for helseoppfølgingen i fengselet.  De har begge uttrykt medfølelse for familien, men viser også her til taushetsplikten.  Opprettet tilsynssak Bredtveit fengsel har siden 2018 hatt et høyere antall selvmordsforsøk og episoder med selvskading enn andre fengsler. I etterkant av Jessicas dødsfall gjennomførte Sivilombudet et besøk på Bredtveit, og fant så «alvorlige og akutte» forhold at Justis- og beredskapsdepartementet ble varslet.  Statsforvalteren i Oslo og Viken har opprettet tilsynssak etter hendelsen med Jessica, og politiet har også opprettet en egen etterforskning.  Advokaten mener imidlertid at de allerede nå besitter nok dokumentasjon for å kunne etablere at det foreligger menneskerettsbrudd etter EMK artikkel 2 om retten til liv. – Vi vil følge dette opp, men avventer etterforskningen til politiet og en del tilleggsdokumentasjon. Advokaten sier at familien velger å være åpen fordi de vil ivareta Jessicas interesser. – De vil unngå at noe slikt lignende skjer igjen. De ønsker en endring.
Jessica Ann Stephens (31) tok sitt eget liv foran vitner i Bredtveit kvinnefengsel i mars.  Stephens var tatt med over 29 kg cannabis ved Gardermoen i mai 2022. Stephens' foreldre har fremmet et erstatningskrav til Norsk pasientskadeerstatning (NPE) på omtrent hundre tusen norske kroner for økonomiske utgifter relatert til dødsfallet. Foreldrene mener at Jessica ikke mottok tilstrekkelig psykisk helsehjelp i fengselet, og at dødsfallet kunne ha vært unngått. Mindre enn 24 timer før selvdrapet hadde ansatte i fengselet varslet spesialisthelsetjenesten, men ingen akutte tiltak ble iverksatt. Statsforvalteren i Oslo og Viken og politiet har begge opprettet etterforskning om saken.